Αθήνα: 04.11.2015

Αρ. Πρωτ.:2560

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ξεσηκωμός των ατόμων με αναπηρία, χρόνιες παθήσεις και των οικογενειών τους!**

Το σημερινό συλλαλητήριο, ο σημερινός ξεσηκωμός των ατόμων με αναπηρία, χρόνιες παθήσεις και των οικογενειών τους, θα μείνει σταθμός στο αναπηρικό κίνημα της χώρας. Ήταν το ξέσπασμα της οργής χιλιάδων αναπήρων, το ξέσπασμα της αγανάκτησης, το ξέσπασμα για τα δικαιώματα που καταπατούνται, για την κοινωνική ένταξη, για την αξιοπρεπή διαβίωση, για την κοινωνική προστασία, για την άρση όλων των αδικιών και μορφών διάκρισης.

Περίπου δέκα χιλιάδες άτομα με αναπηρία, χρόνιες παθήσεις και μέλη των οικογενειών τους συγκεντρώθηκαν το πρωί και κατέκλυσαν το κέντρο της Αθήνας, πορεύτηκαν μέχρι τη Βουλή των Ελλήνων, έχοντας φτάσει από κάθε γωνιά της χώρας.

Στο σημερινό συλλαλητήριο αγωνίστηκαν και διεκδίκησαν αξιοπρέπεια, κοινωνική προστασία, ισότητα, δικαιοσύνη. Διατράνωσαν το δικαίωμα στην εκπαίδευση, στην πρόνοια, στα εισοδήματα, στα επιδόματα, στις συντάξεις, στην ιατροφαρμακευτική κάλυψη και περίθαλψη.

Στην ομιλία του ο πρόεδρος της Ε.Σ.Α.μεΑ. Ιωάννης Βαρδακαστάνης τόνισε την ιστορικότητα της ημέρας, τα κεντρικά αιτήματα του αναπηρικού κινήματος, ενώ χαιρέτησε τον κόσμο που ήρθε από κάθε γωνιά της Ελλάδας για να παρευρεθεί στην κινητοποίηση. Τόνισε την αξία της δημιουργίας κεντρικών πολιτικών για την Αναπηρία, καθώς και τη βαθιά πεποίθηση των ατόμων με αναπηρία ότι δεν θα δεχθούν καμιά περικοπή σε συντάξεις, επιδόματα, βοηθήματα, ενώ ζήτησε από την Κυβέρνηση να πάρει πίσω όλα τα άδικα μέτρα των Μνημονίων. Μίλησε ενάντια στην κρίση, ενάντια στην φτωχοποίηση και τον κοινωνικό αποκλεισμό, ζήτησε να χρηματοδοτηθεί η Παιδεία και η Υγεία Πρόνοια , να ενισχυθούν οι δομές των ατόμων με αναπηρία, να υποστηριχθούν οι γονείς και οι κηδεμόνες των παιδιών με αναπηρία.

Στη Βουλή αντιπροσωπεία της Ε.Σ.Α.μεΑ., αποτελούμενη από τον πρόεδρό της Ιωάννη Βαρδακαστάνη, τον αντιπρόεδρο Θ. Κλεισιώτη, τον γ. γραμματέα Χρ. Νάστα και τον ταμία Κ. Γαργάλη, έγινε δεκτή από τον υπουργό Επικρατείας Αλέκο Φλαμπουράρη, όπου του παραδόθηκε υπόμνημα με τα αιτήματα του αναπηρικού κινήματος <http://is.gd/vZv8Fw> Συμφωνήθηκε να πραγματοποιηθεί συνάντηση με τον Πρωθυπουργό Αλέξη Τσίπρα στις 3 Δεκέμβρη, Εθνική Ημέρα ΑμεΑ, με κατάλληλη προετοιμασία, ώστε να είναι συνάντηση ουσιαστική και όχι συμβολική. Τις επόμενες ημέρες θα σταλεί εξειδικευμένο αναλυτικό υπόμνημα στον υπουργό, για κινήσεις και αιτήματα για νομοσχέδια στο προσεχές μέλλον (με θέματα ασφαλιστικά, θέματα επιδομάτων, φορολογικά, συνταξιοδοτικά, υγείας, πρόνοιας, εκπαίδευσης κλπ.), και συμφωνήθηκε να ξεκινήσει άμεση επικοινωνία από τούδε και στο εξής μεταξύ Ε.Σ.Α.μεΑ. και υπουργού Επικρατείας, ο οποίος θα λειτουργεί ως σύνδεσμος μεταξύ της Ε.Σ.Α.μεΑ. και του Πρωθυπουργού.

Ο αγώνας δεν σταματά σήμερα. Το συλλαλητήριο της 4ης Νοέμβρη δείχνει τον δρόμο για τους αγώνες που έρχονται, για τη διεκδίκηση των δικαιωμάτων των ατόμων με αναπηρία, χρόνιες παθήσεις και των οικογενειών τους, για ένα μέλλον χωρίς αποκλεισμούς!

**Βίντεο από τη σημερινή κινητοποίηση** [**https://www.youtube.com/watch?v=MzNZZWBhIS4**](https://www.youtube.com/watch?v=MzNZZWBhIS4)

**Φωτογραφίες στη σελίδα της Ε.Σ.Α.μεΑ. στο facebook** [**https://www.facebook.com/ESAmeAgr**](https://www.facebook.com/ESAmeAgr)

Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**